ກອງປະຊຸມວິທະຍາສາດ ແລະ ເຕັກໂນໂລຊີທົ່ວປະເທດຄັ້ງທີ III ໄດ້ໄຂຂຶ້ນຢ່າງເປັນທາງການໃນ ລະຫວ່າງວັນທີ 11-12 ຕຸລາ 2016 ຢູ່ ຫໍປະຊຸມແຫ່ງຊາດພາຍໃຕ້ການເປັນປະທານຂອງທ່ານ ບັນດິດ ສຈ. ບໍ່ວຽງຄຳ ວົງດາລາ, ກຳມະການສູນກາງພັກ, ເລຂາຄະນະພັກກະຊວງ, ລັດຖະມົນຕີກະຊວງ ວິທະຍາສາດ ແລະ ເຕັກໂນໂລຊີ, ປະທານສະພາວິທະຍາສາດແຫ່ງຊາດ, ມີບັນດາທ່ານ ຮອງລັດຖະມົນຕີ, ຮອງເຈົ້າຄອງ ນະຄອນຫຼວງ, ບັນດາທ່ານຮອງເຈົ້າແຂວງ, ບັນດາທ່ານ ຜູ້ຕາງໜ້າຈາກບັນດາກະຊວງ, ຂະແໜງການ, ຫົວໜ້າຫ້ອງການ, ກົມ, ສະຖາບັນ, ບັນດາມະຫາວິທະຍາໄລ ແລະ ຫົວໜ້າພະແນກວິທະຍາສາດ ແລະ ເຕັກໂນໂລຊີ ເຂົ້າຮ່ວມ 200 ກວ່າຄົນ.
ໂອກາດດັ່ງກ່າວ, ບັນດິດ ສຈ. ບໍ່ວຽງຄຳ ວົງດາລາ ກ່າວເປີດກອງປະຊຸມ ຢ່າງເປັນທາງການ ທ່ານກ່າວວ່າ: ກອງປະຊຸມວິທະຍາສາດ ແລະ ເຕັກໂນໂລຊີ ທົ່ວປະເທດ ຄັ້ງທີ III ໄດ້ໄຂຂຶ້ນໃນທ່າມກາງບັນຍາກາດທີ່ທົ່ວພັກ, ທົ່ວກອງທັບ ແລະ ທົ່ວປວງຊົນລາວທັງຊາດ ກຳລັງຈັດຕັ້ງຜັນຂະຫຍາຍ ມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ແຜນພັດທະນາເສດຖະກິດສັງຄົມ 5 ປີ ຄັ້ງທີ VIII ຢ່າງເປັນຂະບວນຟົດຟື້ນ ເພື່ອຂໍ່ານັບຮັບຕ້ອນກອງປະຊຸມໃຫຍ່ 03 ຂັ້ນ ແລະ ກອງປະຊຸມໃຫຍ່ ຄັ້ງທີ XI ຂອງພັກ.
ຈຸດປະສົງຂອງກອງປະຊຸມຄັ້ງນີ້ ແມ່ນເພື່ອສະຫຼຸບ ແລະ ຕີລາຄາສະພາບຄວາມປັນຈິງຂອງການຄຸ້ມຄອງ ແລະ ການຄົ້ນຄວ້າພັດທະນາ ໃນຂົງເຂດວຽກງານວິທະຍາສາດ ແລະ ເຕັກໂນໂລຊີຂອງ ສປປ ລາວ ໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ແຜນພັດທະນາເສດຖະກິດສັງຄົມແຫ່ງຊາດ. ກອງປະຊຸມຄັ້ງນີ້ຈະສ້າງໂອກາດໃຫ້ບັນດານັກບໍລິຫານລະດັບສູງ ໃນຂັ້ນສູນກາງ ແລະ ທ້ອງຖິ່ນ ໄດ້ມີການພົບປະແລກປ່ຽນບົດຮຽນ, ປະກອບຄຳຄິດຄຳເຫັນເພື່ອກວດກາຄືນການຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ ທີ່ບັນດາກະຊວງ, ຂະແໜງການ ແລະ ທ້ອງຖິ່ນ, ແນ່ໃສ່ເພື່ອລົບລ້າງຄວາມທຸກຍາກ, ຊຸກຍູ້ສົ່ງເສີມການຜະລິດ ແລະ ຍົກສູງລະດັບຊີວິດການເປັນຢູ່ຂອງປະຊາຊົນລາວບັນດາເຜົ່າ, ສ້າງເງື່ອນໄຂໂຄສະນາເຜີຍແຜ່ ໃຫ້ຜູ້ເຂົ້າຮ່ວມກອງປະຊຸມຈາກບັນດາຂະແໜງການ ແລະ ທ້ອງຖິ່ນມີຄວາມເຂົ້າໃຈ ແລະ ມີຄວາມເປັນເອກະພາບສູງຕໍ່ວຽກງານການຄົ້ນຄວ້າພັດທະນາ ແລະ ການນຳໃຊ້ຄວາມກ້າວໜ້າທາງດ້ານ ວິທະຍາສາດ, ເຕັກໂນໂລຊີ ແລະ ນະວັດຕະກຳ, ຊັບສິນທາງປັນຍາ, ມາດຕະຖານ ແລະ ການວັດແທກ ເຂົ້າໃນການພັດທະນາເສດຖະກິດ-ສັງຄົມ ແລະ ການລົບລ້າງຄວາມທຸກຍາກຂອງປະຊາຊົນລາວບັນດາເຜົ່າ, ພ້ອມກັນນັ້ນກອງປະຊຸມຄັ້ງນີ້ຍັງຈະໄດ້ປຶກສາຫາລືເພື່ອແກ້ໄຂບັນຫາຄົງຄ້າງໃນກົນໄກການປະສານງານ ລະຫວ່າງ ຂະແໜງການ ແລະ ທ້ອງຖິ່ນກ່ຽວກັບການຄົ້ນຄວ້າພັດທະນາ ແລະ ນຳໃຊ້ວຽກງານວິທະຍາສາດ ແລະ ເຕັກໂນໂລຊີເພື່ອໃຫ້ກາຍເປັນກຳລັງແຮງຂັບເຄື່ອນຂອງພວກເຮົາ ໃນການປົກປັກຮັກສາ ແລະ ສ້າງສາພັດທະນາປະເທດຊາດ ຕາມທິດຫັນເປັນອຸດສາຫະກຳທັນສະໄໝ ແລະ ສ້າງເສດຖະກິດພູມປັນຍາ ເທື່ອລະກ້າວ ຕາມແນວທາງຂອງພັກ-ລັດ ວາງອອກ.
ໃນໂອກາດກອງປະຊຸມຄັ້ງນີ້ຍັງໄດ້ມີການຈັດງານມະຫະກໍາ ວິທະຍາສາດ ແລະ ເຕັກໂນໂລຊີ ປີ 2019 ໃນລະຫວ່າງວັນທີ 11-16 ຕຸລາ 2019, ໃນນັ້ນໄດ້ເປີດງານວາງສະແດງວິທະຍາສາດ ແລະ ເຕັກໂນໂລຊີລະດັບສູງຄັ້ງທຳອິດຂອງປະເທດເຮົາຮ່ວມກັບບັນດາສະຖາບັນຄົ້ນຄວ້າ ແລະ ຜູ້ປະກອບການຈາກ ສປ ຈີນ; ງານນີ້ ເປັນໂອກາດອັນສຳຄັນທີ່ເປີດໂອກາດໃຫ້ບັນດາກະຊວງ, ຂະແໜງການ, ສະຖາບັນຄົ້ນຄວ້າ, ມະຫາວິທະຍາໄລ, ສະຖາບັນການສຶກສາ ແລະ ບັນດາພະແນກ ຂັ້ນທ້ອງຖິ່ນ, ພາກທຸລະກິດເອກະຊົນ ແລະ ຜູ້ປະກອບການໄດ້ວາງສະແດງຜົນງານການຄົ້ນຄວ້າພັດທະນາ ແລະ ຊຸກຍູ້ການນຳໃຊ້ວິທະຍາສາດ – ເຕັກໂນໂລຊີ ເຂົ້າໃນການຜະລິດເພື່ອເພີ່ມສະມັດຕະພາບ ແລະ ປັບປຸງຄຸນນະພາບຂອງຜະລິດຕະພັນ ສິນຄ້າລາວໃຫ້ໄດ້ມາດຕະຖານສາກົນ, ປັບປຸງຂະບວນການຜະລິດເພື່ອ ປະຢັດພະລັງງານ ແລະ ວັດຖຸດິບ, ປົກປັກຮັກສາສິ່ງແວດລ້ອມ, ສ້າງຜະລິດກະສິກຳສະອາດເພື່ອອອກມາຮັບໃຊ້ສັງຄົມ. ໃນງານມະຫະກໍາວິທະຍາສາດຄັ້ງນີ້ ຍັງຈະມີບັນດາກອງປະຊຸມສໍາມະນາວິຊາການດ້ານຕ່າງໆ ເພື່ອຈະເປັນເວທີແລກປ່ຽນຂໍ້ມູນ ແລະ ການຮ່ວມມືຄົ້ນຄວ້ານຳໃຊ້ວິທະຍາສາດ ແລະ ເຕັກໂນໂລຊີເພື່ອປະກອບສ່ວນຢ່າງຕັ້ງໜ້າເຂົ້າໃນການພັດທະນາ ເສດ ຖະກິດ-ສັງຄົມ ໃນປະເທດເຮົາເພື່ອເປັນເຈົ້າການໃນການເຂົ້າຮ່ວມໃນປະຊາຄົມເສດຖະກິດອາຊຽນ ແລະ ການເຊື່ອມໂຍງກັບສາກົນ.